周元吉蟠室詩
作者：陸游
朝代：宋

paragraphs: 天下有廣居，非阿房建章。
賔餞日及月，闔闢陰與陽。
山川坦然平，何者爲藩牆。
孔公暨瞿聃，同坐此道塲。
哀哉世日隘，肝膽分界疆。
蹙縮戰蝸角，崎嶇走羊腸。
周先早得道，所證非復常。
小室古城隅，宛如野僧房。
能容人天衆，雜沓來燒香。
三萬二千人，各據獅子床。
實際正如此，切忌錯商量。
須彌芥子話，今夕當舉揚。